ועדת הכנסת, כנסת 15, פרוטוקול מספר 61, 2000-02-07 11:00

סאלח טריף: בוקר טוב, אני מתכבד לפתוח את ישיבת ועדת הכנסת.

סאלח טריף: כיוון שהשרים שהוזמנו לישיבה עוד לא הגיעו, נדון בתיקון להחלטת ועדת הכנסת בנושא העסקת קרובי משפחה כעוזרים פרלמנטריים.

משה גפני: חבר הכנסת רביץ ביקש להשתתף בישיבה כאשר ידונו בנושא הזה.

סאלח טריף: לא אסרתי עליו להשתתף בישיבה הזאת.

סאלח טריף: להזכירך, הנושא פורסם והוא עבר לישיבה הזאת מישיבה קודמת.

צבי ענבר: התקיים על העניין הזה דיון בוועדה, הוא היה ברור וחד משמעי וועדת הכנסת קיבלה החלטה ברורה שמ-1 במאי, אגב, הוועדה רצתה להקדים את התאריך אבל היא התחשבה בחבר הכנסת רביץ, ועל פי בקשתו של חבר הכנסת גפני הביצוע של ההחלטה נדחה עד ה-1 במאי.

צבי ענבר: אחד מחברי הכנסת, שהוא עורך דין, אמר שנוסח ההחלטה לא תואם את ההחלטה כי אפשר, אולי, להבין ממנה שרק מה-1 במאי לא יחתמו על חוזה לשנה.

צבי ענבר: כאילו הכוונה היא למאי בשנה הבאה.

צבי ענבר: הוא הציע לשנות את הנוסח.

צבי ענבר: מה שמובא בפני הוועדה זה אך ורק שינוי הנוסח ואני מציע ליושב ראש שלה להביא בפני הוועדה את השינוי כמבוקש, להצבעה.

צבי ענבר: כאמור, הוא מבטא, בדיוק, את מה שהוועדה החליטה עליו.

סאלח טריף: אני מעמיד להצבעה את תיקון הנוסח, כמבוקש.

רוני מילוא: קודם שמצביעים אני מבקש לקבל הבהרה על איזו קרבת משפחה מדובר?

רחבעם זאבי: הכל כתוב בחומר שהונח על שולחננו.

סאלח טריף: קרובי משפחה מדרגה ראשונה.

סאלח טריף: אני מעמיד להצבעה את הבקשה לתיקון החלטת ועדת הכנסת בנושא העסקת קרובי משפחה כעוזרים פרלמנטריים.

סאלח טריף: התיקון אושר.

סאלח טריף: אני מודה לכם.

סאלח טריף: אני מעמיד להצבעה את הבקשה לפתוח את הישיבה לתקשורת.

סאלח טריף: הבקשה אושרה.

סאלח טריף: נעבור לנושא הבא בסדר יומנו - קביעת ועדה לדיון בהצעת חוק – ערעור.

סאלח טריף: קביעת ועדה לדיון בהצעת חוק – ערעור

סאלח טריף: ועדת הכנסת קבעה בשבוע שעבר, כי הצעת חוק יסוד: איכות הסביבה, של חבר הכנסת יורי שטרן, תעבור לוועדת הפנים ואיכות הסביבה והוגש על הקביעה הזאת ערעור.

סאלח טריף: רשות הדיבור ליועץ המשפטי של הוועדה, מר צבי ענבר.

סאלח טריף: בבקשה.

צבי ענבר: כל חוקי היסוד נמצאים בסמכותה הברורה של ועדת החוקה, חוק ומשפט.

צבי ענבר: כאן מדובר על הכנה לקריאה ראשונה ואם ועדת החוקה, חוק ומשפט, תוך כדי הכנה לקריאה הראשונה, תגיע למסקנה שהנושא אינו ראוי להיות חוק יסוד ותציע חוק שהוא איננו חוק יסוד, החוק שהוא איננו חוק יסוד יעבור לוועדת הפנים ואיכות הסביבה.

צבי ענבר: אם הצעת החוק כוללת עקרונות חוקתיים שיש להם השפעה על המשטר או על חוקת המדינה, - מן הראוי שזה יהיה חוק יסוד והוא יידון בוועדת החוקה, חוק ומשפט.

צבי ענבר: לשם כך ועדת החוקה, חוק ומשפט, הוקמה.

סאלח טריף: תודה.

סאלח טריף: רשות הדיבור לחבר הכנסת משה גפני.

משה גפני: אינני רוצה שההחלטה תשונה אלא שהיו תקדימים - - -

סאלח טריף: יש ערעור ואנחנו צריכים להכריע לגביו.

משה גפני: היו תקדימים בחוקי יסוד שהתקבלו במליאת הכנסת בשנים האחרונות.

משה גפני: לדוגמה, היתה הצעת חוק יסוד של חברת הכנסת יעל דיין, שלגביה רבים מחברי הכנסת רצו לתמוך היות ומדובר במעמד האישה וזה גם עניינו של החוק הזה, למרות שהוא היה חוק יסוד הוחלט להעבירו לוועדה לקידום מעמד האישה.

משה גפני: החוק אמנם עבר לוועדה לקידום מעמד האישה, הוא התקדם ועבר קריאה ראשונה - - -

נעמי חזן: החוק שאנחנו מדברים בו איננו חוק יסוד.

משה גפני: אני חוזר ואומר שהחוק היה חוק יסוד - - -

נעמי חזן: הוא לא חוק יסוד.

משה גפני: אני יודע שהוא לא חוק יסוד, גם החוק שאנחנו מדברים עליו עכשיו לא יהיה חוק יסוד.

רחבעם זאבי: אני מציע להוסיף להחלטה שאם יתברר, תוך כדי הדיון, שזה לא חוק יסוד – נעביר אותו לדיון בוועדת הפנים ואיכות הסביבה.

משה גפני: רבותיי, החוק של חברת הכנסת יעל דיין איננו החוק היחיד מכל מקום הוא הובא לכנסת באותה צורה.

משה גפני: מה שאני מבקש לציין הוא שכיוון שאיכות הסביבה חשובה לכולנו ואנחנו מעוניינים שהחוק יקודם, ובעצם העובדה שזה חוק יסוד עם הבעייתיות שבעניין, אגב, דיברתי על כך גם עם חבר הכנסת נודלמן, - צריך לדאוג לכך שהוא יידון בוועדת הפנים ואיכות הסביבה כדי שהנושא יקודם בדיוק כמו שעשינו לגבי הצעת החוק של חברת הכנסת יעל דיין.

משה גפני: מכל מקום כיוון שהעניין כל כך חשוב, אני מבין גם את עמדתו של היועץ המשפטי של הכנסת ואני רואה גם שיש כאן עניין חשוב מאד שקשור לאיכות הסביבה, - אני מבקש התייעצות סיעתית.

סאלח טריף: בקשתך מתקבלת, ואני מודיע שנצביע על הנושא הזה לכל המאוחר מחר.

משה גפני: אני מודה לך, אדוני היושב ראש.

סאלח טריף: נעבור לנושא הבא בסדר יומנו – שאילתות מהירות – דיון עקרוני בנושא ודיון בהשגות לתיקון התקנון.

סאלח טריף: שאילתות מהירות – דיון עקרוני בנושא ודיון בהשגות לתיקון התקנון

סאלח טריף: קודם שנתחיל בדיון אני מבקש ליידע את הנוכחים ששר המשפטים יגיע לדיון באיחור מה.

סאלח טריף: הנחנו על שולחן ועדת הכנסת החלטה של הוועדה מלפני שבועיים שבמסגרת הרפורמה שנערוך בתקנון הכנסת בנושאים שונים, לדוגמה, נאומים בני דקה, הפעם החידוש יתבטא בשאילתות מהירות בעל פה לממשלה ולראש הממשלה.

סאלח טריף: לפי ההצעה שהנחנו על שולחן הוועדה ואשר הובעה לגביה התנגדות מצד הממשלה והשגות מצד חברי הכנסת, אחת לחודש הממשלה תופיע במלוא הדרה בפני מליאת הכנסת - - -

סאלח טריף: בהרכב מלא.

סאלח טריף: מכל מקום היא תשיב על שאילתות מהירות של חברי הכנסת, יושב ראש הכנסת ינתב את הדיון , השאלה תהיה במסגרת של דקה והתשובה שתינתן עליה תהיה במסגרת של דקה.

סאלח טריף: הרעיון הזה יהווה חידוש מרענן למוסד השאילתות ששבק חיים בכנסת, אבד עליו הכלח והוא איבד את טעמו, משום שאחרת מתוך 600 שאילתות - הממשלה לא השיבה על 266, זאת אומרת שעל 40% היא לא השיבה - - -

אברהם בורג: על עוד 113 היא לא השיבה בזמן.

סאלח טריף: על 113 שאילתות היא השיבה אחרי 49 ימים.

סאלח טריף: מכל מקום כאשר הממשלה כן משיבה על שאילתות – הנושא כבר לא רלוונטי, הוא לא מעניין, מירב התשובות עוברות לפרוטוקול - - -

אברהם רביץ: איך שר יכול להשיב על שאילתה בדקה?

סאלח טריף: יש מספר משרדים שמככבים באי מתן תשובה לשאילתות של חברי כנסת כמו: משרד הביטחון שמתוך 71 שאילתות הוא לא השיב על 43; המשרד לביטחון פנים, מתוך 82 שאילתות, לא השיב על 40; את משרד החינוך צריך לציין לטובה בהקשר הזה של הדברים שכן מתוך 90 שאילתות הוא השיב על 76, ו-24 שאילתות נמצאות עדיין בקנה.

סאלח טריף: שר המשפטים השיב על 22 שאילתות מתוך 36.

סאלח טריף: כפי שאתם מבינים הנתונים אינם טובים, יש זלזול מצד הממשלה במתן תשובה לחברי הכנסת על שאילתות, יש זלזול כללי במתן תשובות על שאילתות שמתבטא בזמן בלתי סביר לחלוטין, כמו חודשיים, ולכן אנחנו העלינו את הרעיון של החידוש שאני מביא אותו בפניכם.

סאלח טריף: בדקנו את המצב בפרלמנטים אחרים בעולם ואני יכול לספר לכם שבפרלמנט האנגלי בשעת שאלות, אחת לשבוע חברי הפרלמנט פונים בשאילתות לממשלה ולראש הממשלה ואגב כך ברצוני לציין כי הדיון הראשון שהיה בנושא הזה עסק בשאלה: האם ראש הממשלה מעדיף פיצה קרה או חמה?

סאלח טריף: ראש הממשלה האנגלי לא יודע, מראש, על מה תישאלנה השאלות וקיים שם מעין פינג פונג בין האופוזיציה ובין הממשלה.

סאלח טריף: צריך להוסיף בהקשר הזה של הדברים כי מוסד השאלות שם נחשב לכלי פיקוח חשוב מאד.

סאלח טריף: כאמור, הכלי הזה של שאילתות מהירות אמור ליצור עיניין רב במוסד הזה ששבק חיים לכל חי .

רחבעם זאבי: כמה זמן מקדישים שם לנושא הזה?

סאלח טריף: אינני יודע; לא בדקתי את השאלה הזאת.

סאלח טריף: מכל מקום אנחנו, בהצעה שלנו, מדברים על פעם בחודש ואגב כך נשאלה שאלה איך נוכל להביא לכנסת את כל הממשלה על כל עשרים השרים, ולכן אני הצעתי, כהצעת שיפור, להביא למליאה פעם אחת את מחצית השרים ובפעם שלאחריה – את המחצית האחרת.

סאלח טריף: מוסד השאילתות המהירות אמור להיווסף לרפורמה שאנחנו מנסים להכניס לכנסת והוא חלק מהניסיון שלנו שיתקיים במשך ששה חודשים בהם נבדוק איך העניין הזה עובד.

סאלח טריף: מכל מקום אי אפשר להשאיר את המצב הקיים של מוסד השאילתות שלגביו קיים זלזול מצד הממשלה כלפי חברי הכנסת וגם חוסר רלוונטיות אם התשובה נמסרת אחרי זמן כה רב.

סאלח טריף: חברי ועדת הכנסת, שאמונים על חיזוק מעמדה של הכנסת, צריכים לתת יד להצעה הזאת בלי כל קשר אופוזיציה – קואליציה.

סאלח טריף: רשות הדיבור ליושב ראש הכנסת.

אברהם בורג: אדוני יושב ראש הוועדה, אדוני השר, רבותיי חברי הכנסת וחברותיה, גבירותיי ורבותיי,אני מצטרף לכל דבריו של חבר הכנסת סאלח טריף וגם רוצה להוסיף עליהם דברים משלי שהם ברקע יותר רחב של הכלים ברפורמה המוצעת.

אברהם בורג: בסופו של דבר אחד הדברים שנחלשו מאד בשנים האחרונות הוא יכולתה של הכנסת לפקח על פעולות הממשלה וזה אחד התפקידים שלנו.

אברהם בורג: בוועדות אנחנו עוד מסוגלים לפקח על פעולות הממשלה בגלל משך הישיבה, האינפורמציה, ההתמקצעות של חברי הכנסת, אבל המליאה וכלי הפיקוח שלה , כאמור, פגומים.

אברהם בורג: יושב ראש הוועדה הביא בפניכם את דוגמת השאילתות שלגביהן אני מבקש לציין שהשאילתות הרגילות הן בלתי רלוונטיות לחלוטין כיוון שבעולם שרוצים לקבל בו תשובה בזמן אמת, לחכות 49 יום לתשובה לגבי שאלה שנגזרה בדרך כלל מעתון או משהו מהסוג הזה, זה הופך את כל המוסד של השאילתות למשהו שלא צריך אותו בכלל שלא לדבר על כך שאותו חבר הכנסת ששאל את השאלה לא טורח לבוא למליאה כדי לשמוע את התשובה עליה כיוון שהעניין מיושן והתשובה לאותה שאילתה עוברת לפרוטוקול.

אברהם בורג: יש עניין אחר שקשור לענייננו זה אבל הוא צריך להיות נדון בדיון נפרד של ועדת הכנסת, באשר לשאלה מה הכנסת צריכה לעשות בקשר לזלזול של השרים בעבודת הכנסת?

אברהם בורג: הזלזול הזה בא לכדי ביטוי במליאה וממשיך בהתייחסות לוועדות אם בהופעתו של השר עצמו או באנשים שהוא שולח או בסוג התשובות שנמסרות לוועדה.

אברהם בורג: כאמור, הנושא הזה צריך לקבל טיפול נפרד שהוא חלק מאותה התייחסות שדיברתי עליה קודם לכן.

אברהם בורג: הכלי שאנחנו מנסים להשיג אותו כאן – שאילתות מהירות, הוא כלי שנועד לעשות שלושה דברים; 1 – להחזיר למליאה את הכוח או את היכולת שלה לעסוק בפיקוח על עבודת הממשלה, דבר שניתן בעבר באמצעות כלי השאילתות שנעשה, כאמור, איטי מדי.

אברהם בורג: 2 – אקטואליה של עבודת הכנסת.

אברהם בורג: בקשר לנוכחות במליאה שכל כך הרבה זמן יש ביקורת עליה – אין ישיבה שיש בה פחות מ-40-50 חברי כנסת בשעה הזאת.

אברהם בורג: אם לוקחים את הכלי של אינטנסיביות יותר גדולה בנוכחות במליאה, של יכולת להעלות נושאים בזמן אמת - - -

סאלח טריף: זה לא עונה על התשובה של הממשלה - - -

אברהם בורג: אם שעת שאלות או חצי שעת נאום בן דקה הוא הזמן של חברי הכנסת להגיד מה שהם חושבים, הכלי הזה של שאילתות מהירות ייתן גם את הזמן של הממשלה להביא את תשובתה ותמיד יש לנו, בכנסת, כלי אחד שהוא השיחה שלנו והכלי השני – התשובה של הממשלה.

אברהם בורג: לכן אני סבור שמדובר על כלי ראוי.

אברהם בורג: בשבוע שעבר ישבתי עם השר רמון והוא אמר לי שלהביא את כל הממשלה בבת אחת לכנסת זה עניין כבד מדי, השתכנעתי מדבריו, אבל אחרי שהוא יצא מחדרי הפסקתי להשתכנע וחשבתי על הנושא הזה עוד פעם.

אברהם בורג: כיוון שכך אני אומר שאם נוריד מהממשלה את הצורך לשבת בקטע הזה את כל השרים בלי תיק, ויש כמה כאלה, נגיע ל-18 שרים עם תיק - - -

חיים רמון: כמעט כל השרים הם שרים עם תיק.

אברהם בורג: נניח שמדובר על 20 שרים שיש להם מה לענות על שאלות חברי הכנסת, ואני מניח שבשעה מהסוג הזה יהיו לפחות 50-60-70 ח"כים באולם עם 20 שרים בבת אחת – העניין לא יגיע כדי מיצוי.

אברהם בורג: החלוקה שחבר הכנסת פינס-פז מציע נראית לי קטנה מדי והיא מאבדת את האפקטיביות, כשבבת אחת יושב גוף שלם של הממשלה שעוסק באותו נושא.

אברהם בורג: לעומת זאת הצעתו של יושב ראש הוועדה שמדברת על חצי הממשלה אומרת שמעבירים, בעצם, כל שבועיים את כל הממשלה בפני הכנסת או פעמיים בחודש הממשלה, כולה, תעבור בפני הכנסת, וזאת נראית לי פרופורציה יותר נכונה.

אברהם בורג: לגבי ההצעה שראש הממשלה יבוא למליאה אחת לשלושה חודשים או פעם בחצי שנה – ההצעה הזאת לא נראית לי מכל וכל.

אברהם בורג: אני סבור שראש הממשלה צריך לבוא לכנסת לפחות פעם בחודש, מצדי זאת יכולה להיות ישיבה בנוכחות כל הממשלה, הכל בהתאם לרצונו של ראש הממשלה.

אברהם בורג: יכול להיות שהוא ירצה נוכחות יותר גדולה של שרים כדי שהוא יוכל לבקש שר זה או אחר לענות על שאלה ספציפית שנשאלה.

אברהם בורג: אבל לפחות פעם בחודש ראש הממשלה צריך להתייצב בפני הכנסת כדי לענות על נושאים אקטואליים שנוגעים לחברי הכנסת, שמעניינים אותם, שאילמלא כן, זה קרה בהרבה כנסות קודמות, ראש הממשלה איננו חלק מעבודת הכנסת ואינו חלק מעבודת המליאה וזה דבר שאיננו נכון מבחינה משטרית.

אברהם בורג: ההצעה הריאלית היא לא דרישה דרקונית שכל הממשלה תהיה, כולה, נוכחת בכנסת בפעם אחת, אלא חצי ממשלה פעם אחת וחצי ממשלה פעם אחרת, ופעם בפעמיים ראש הממשלה יופיע בפני מליאת הכנסת, - נראית לי סבירה.

אברהם בורג: משך הזמן להפעלת הכלי הזה צריך להיות יותר מחצי שעה.

אברהם בורג: יושב ראש ועדת הכנסת הציע בשיחה בינינו פרק זמן בן שעה, פרק זמן שנראה לי סביר כיוון שהוא נותן יכולת התבטאות ליותר חברי כנסת וליותר שרים.

אברהם בורג: שוחחתי עוד עם חבר הכנסת סאלח טריף בכל מה שקשור לשאלות: 1 - האם השיטה צריכה להיות כזאת שהיושב ראש יעשה איזונים מראש, אגב, אני סבור שזה עניין נכון.

אברהם בורג: 2 – האם להגיש לשר את השאילתות מראש?

אברהם בורג: אני, באופן עקרוני, מתנגד לכך שהשאילתות תוגשנה לשרים מראש אבל לא איכפת לי שבתקופה של חודש ניסיון, ננהג פעמיים בצורה כזאת שנגיש את השאילתות 48 שעות מראש, פעמיים ננהג אחרת – ולאחר מכן נחזור ונבדוק איך העניין עובד.

זהבה גלאון: כמה זמן השרים יקבלו כדי לענות על השאילתות?

אברהם בורג: דקה מול דקה.

אברהם בורג: חבר הכנסת ישאל שאלה במשך דקה, והשר יקבל דקה כדי לענות עליה.

ויצמן שירי: זה לא יהיה רציני אם שר יקבל דקה כדי להשיב תשובה על שאילתה.

סאלח טריף: תודה.

סאלח טריף: רשות הדיבור לשר חיים רמון.

חיים רמון: אדוני היושב ראש, יושב ראש הכנסת, גבירותיי חברות הכנסת, רבותיי חברי הכנסת, אני מברך על השינויים שנעשים בעבודת הכנסת.

חיים רמון: עבודת הכנסת זקוקה לשינויים, הכנסת היא גורם חשוב וככל שהכנסת תתחזק – גם מהותה וגם תדמיתה – כך אנחנו מחזקים את הדמוקרטיה ולממשלה הזאת יש עניין בכך בעיקר שבשיטה הפרלמנטרית הנהוגה בישראל הממשלה יוצאת מן הכנסת וחוזרת לכנסת לכן אנחנו, בהחלט, לא הבענו התנגדות לאף אחת מהרפורמות שבינתיים בוצעו.

חיים רמון: כאמור, ראינו אותן בעין יפה ושיתפנו פעולה.

חיים רמון: גם לרפורמה הזאת, ברמה העקרונית, אינני מתנגד ואני סבור שצריך לנסות אותה אבל יש לי תחושה שהניסיון לתפוס מרובה לא יתפוס בכלל.

חיים רמון: מתוך רצון לעשות דבר חשוב – שואו יפה, המהות תלך לאיבוד.

חיים רמון: לבי לא גס בשואו, הוא חלק מהחיים, ההצגה של הפרלמנט היא דבר חשוב אבל אני מציע לא לאבד אגב כך את המהות.

חיים רמון: ההצעות שאני עומד להציע אינן סותרות, בעיקרון, את מה שהציע יושב ראש הוועדה ויושב ראש הכנסת ואני חושב שהן תהיינה יותר נכונות מבחינת המהות גם אם פה ושם בשיטה הנהוגה אצלנו זה יבוא על חשבון ההצגה.

חיים רמון: כאמור, אינני מזלזל בהצגה, היא חשובה מאד.

חיים רמון: חשוב מאד איך הכנסת נראית בעיני העם וזה דבר חשוב מאד שהופך להיות מהות.

חיים רמון: לגבי הופעתו של ראש הממשלה בפני הכנסת ברצוני לציין כי הוא מופיע לא רק בשאילתות אלא הוא מופיע, לעתים, בכל מיני נושאים.

חיים רמון: הוא מוסר דין וחשבון לכנסת מדי פעם בפעם, יכול להיות שהוא צריך להופיע יותר בנושאים מסויימים - - -

רחבעם זאבי: ההופעות של ראש הממשלה בכנסת נדירות.

חיים רמון: הוא צריך להופיע יותר בעניינים השגרתיים של הכנסת, אם אלה הן הצעות לסדר או הודעות מדיניות, מכל מקום הדברים האלה נעשים מדי פעם בפעם.

חיים רמון: אני מציע שראש הממשלה יתייצב בפני הכנסת שלוש פעמים בשנה וכך אנחנו נקציב את הזמן הנכון כשהוא יופיע - - -

אברהם בורג: למה?

אברהם בורג: למה לא פעם בחודש שעה?

חיים רמון: אם יושב ראש הכנסת מבקש שראש הממשלה יופיע בפני הכנסת שעה – אין בעיה.

חיים רמון: הוא מופיע יותר משעה בכנסת, לא על הדוכן, - - -

סאלח טריף: אנחנו מדברים על המליאה.

חיים רמון: הוא יושב בהצבעות, ובכלל הוא יושב ומחכה כמו כל חבר כנסת - - -

אברהם בורג: זאת לא תשובה.

חיים רמון: אם יושב ראש הכנסת מבקש שראש הממשלה יהיה בכנסת לפחות פעם בחודש במשך שעה – אין בעיה, הוא יגיע - - -

אברהם בורג: זה לא ביקור נימוסין.

חיים רמון: אני מדבר על הופעה מעל הדוכן.

חיים רמון: אם אתם רוצים שראש הממשלה יופיע מעל הדוכן פעם בחודש – הוא יעשה זאת.

חיים רמון: השאלה היא באיזה תחום?

חיים רמון: כאן אני מבין שמדובר על תחום נוסף על התחומים שראש הממשלה צריך להופיע.

אברהם בורג: נניח שאני מבקש שהוא יופיע לצורך תחום נוסף - שלוש פעמים בשנה.

אברהם בורג: לתחום הנוסף אין הגדרה.

אברהם בורג: הוא יבוא לא מוכן במובן זה שהוא לא יודע איזה שאלה הוא יישאל, הוא יישב יחד עם שרי הממשלה, ויענה על שאלות.

אברהם בורג: מה אני ממסד כאן ברמת העיקרון?

אברהם בורג: את העיקרון שיש ממשלה שיש לה אחריות בפני הכנסת והעומד בראשה, אתה, באים ומתייצבים בפני הגוף המבקר שנקרא: הכנסת.

חיים רמון: העומד בראש הממשלה מופיע בפני הכנסת מדי פעם בפעם ונותן דין וחשבון בנושאים רבים.

אברהם בורג: אני לא רוצה להיכנס לסטטיסטיקה כיוון שהיא איננה מרתקת בעשור האחרון לכן נעזוב, לרגע, את הקטע הסטטיסטי של הופעותיו של ראש הממשלה בפני הכנסת ונדבר על העיקרון שהממשלה חייבת לדווח לכנסת, דבר שקורה בכל מיני צורות, בדיונים משרדיים וכו', והממשלה צריכה לענות לבקרה שהכנסת מבקרת אותה.

אברהם בורג: יש טעם לפגם בכך שאתה שולח את חברי הכנסת לחזית אחת לחודש או פעמיים באיזשהו סיבוב בין חברי הממשלה וראש הממשלה לא נמצא שם לצורך העניין, אתם, כדי לענות לכנסת מה קורה.

אברהם בורג: מה זה?

אברהם בורג: הממשלה מתנהלת בלי ראש?

חיים רמון: ראש הממשלה, כפי שכבר ציינתי קודם בדבריי, מופיע בתוקף אחריותו בכנסת - - -

אברהם בורג: אז תוסיף עוד אחריות.

חיים רמון: אני מבין שאתה רוצה להוסיף עוד תחום לאחריות שבה הוא מופיע ואני מבקש, לפחות בהתחלה, שהאחריות הזאת לא תבוא לידי ביטוי מדי חודש בחודשו אלא נתחיל ונראה איך העניין עובד.

חיים רמון: נראה איך ראש הממשלה מגיב, איך הכנסת מגיבה, ואם - - -

סאלח טריף: האם אני מבין נכון שלכל היתר אתה מסכים?

חיים רמון: לא.

חיים רמון: יושב ראש הכנסת ויושב ראש הוועדה הציגו את עמדתם ואני מנסה להציג את עמדתי.

חיים רמון: אין לי שום בעיה עם זה שתוך כדי דבריי יעירו לי אבל אני מבקש שתאפשרו לי לסיים את דבריי.

חיים רמון: אני מציע להתחיל את העניין הזה בקטן.

חיים רמון: אם הוא יצליח – נלך הלאה.

חיים רמון: נתחיל לעבוד עם ההצעה הזאת, נבדוק איך חברי הכנסת פועלים, שכן אני זוכר ששאילתה בעל פה היתה ארוע בחיי הכנסת.

חיים רמון: כשהיא הונהגה לפני כעשור שנים היא היתה מעניינת מאד.

חיים רמון: במשך הזמן - - -

ויצמן שירי: איך אפשר להשיב על שאילתה במשך דקה?

חיים רמון: בהתחלה חשבתי שעדיף שתהיינה קבוצות קטנות של שרים ומאחר שיושב ראש הכנסת דיבר על כ-20 שרים רלוונטיים אני מציע שתהיינה שלוש קבוצות של שבעה שרים בכל קבוצה כזאת, זה אומר שראש הממשלה יופיע, אם הצעתי תתקבל, מדי פעם בפעם עם קבוצת שרים אחרת.

חיים רמון: במהלך השנה הוא יישב, מדי פעם בפעם, עם שבעה שרים שונים, כאשר הוא ישיב - - -

סאלח טריף: אתה יודע שהוא גם שר הביטחון?

סאלח טריף: מי יופיע כשר הביטחון?

חיים רמון: הוא יופיע כראש הממשלה ובסבב של השרים יופיע סגן השר שמייצג אותו.

חיים רמון: אינני מדבר על כך שהוא יהיה בכנסת שש פעמים בשנה, שלוש פעמים כראש הממשלה ושלוש פעמים כשר הביטחון.

חיים רמון: אם רוצים באמת שחברי הכנסת יקבלו תשובות על השאילתות, אגב, שמעתי תלונות על כך ששרים לא משיבים כמו שצריך על שאילתות בעל פה שהם יודעים את תוכנן מראש וגם יש להם זמן.

חיים רמון: יש תלונות על איכות התשובה - - -

סאלח טריף: אם זה יקרה לשרים כל חודש - הם יתחילו להתבייש.

חיים רמון: אם יישאלו שאלות חברתיות כלכליות לא פרטניות – השרים יענו מה שהם יענו ואף אחד לא יקבל תשובה כיוון שהמוסד הזה יהווה עוד כלי ניגוח שיעבור בין הממשלה לחברי הכנסת.

חיים רמון: אבל אם חברי הכנסת רוצים שהשרים יענו להם, במהירות, על שאלות חשובות לציבור, לא עוד ניגוח – - -

זהבה גלאון: צריך להגדיר מראש את אופי השאלות.

חיים רמון: לא ביקשתי להגדיר את אופי השאלות אלא ביקשתי שאת השאלות, בעיקר אלה הפרטניות, יעבירו מראש לידיעת השרים כדי שהם יתכוננו.

חיים רמון: אם הכוונה היא להביך את השרים כיוון שהם לא יודעים, בדיוק, לדוגמה, מה נעשה במוסד לילדים חוסים בנתיבות – בסדר.

חיים רמון: יביכו את השר הרלוונטי והוא יגיד שהוא לא יודע.

חיים רמון: זה חלק מההצגה.

חיים רמון: אבל אם חברי כנסת רוצים שהשר ישיב על מה שנעשה במוסד לילדים חוסים בנתיבות, ולקבל תשובה שתשרת את הציבור – הם צריכים לתת לשרים הזדמנות הוגנת ללמוד את הנושא.

הכלי שנקרא: אני מבקש שמספר השאלות לכל שר תוגבלנה, נדע כמה שאלות כל שר יקבל, והשאלות תועברנה מראש לשרים.

הכלי שנקרא: נניח שבשעת שאלות יש 20 שאלות, - 15 יועברו מראש ו-5 תישארנה לניגוח.

הכלי שנקרא: אני מציע לעשות ניסיון מהסוג הזה ולבדוק איך העניין פועל יחד עם זאת אני מבקש לתת לשרים להשיב - - -

סאלח טריף: השאלות יועברו לשרים 48 שעות מראש - - -

חיים רמון: אני מציע שהשרים ידעו את מקסימום השאלות כדי שהם יוכלו להתכונן ולתת תשובות רציניות לחברי הכנסת כי גם כך אתם מתלוננים שהתשובות שחברי הכנסת שמקבלים אינן רציניות, גם כשהשרים מתכוננים אליהם.

חיים רמון: אני מבקש בכל מקרה שהתשובות לא תוגבלנה לדקה כיוון שחבר כנסת יכול לשאול שר שאלה בת שלוש מילים, לדוגמה: למה נכשלת בתפקידך?

חיים רמון: אבל הוא מצפה לקבל מהשר תשובה רצינית, וזאת לא יכולה להינתן תוך דקה.

חיים רמון: לא במקרה אצל האנגלים הדשא יותר ירוק למרות שבכל העולם משתמשים באותן שיטות; כי שם גידלו אותו 300 שנה ואצלנו רק 30 שנה.

חיים רמון: שם יש מסורת שונה, ההתנהגות של חברי הפרלמנט שונה, שם יש כללים נוקשים מאד, גם בשעת שאלות הכללים נחשבים נוקשים, לא חורגים מהם, הם התגבשו במסורת פרלמנטרית בת מאות שנים וכל מי שמנסה לאמץ זאת כלאחר יד עושה דבר לא רציני.

חיים רמון: אי אפשר להגיד על שיטה מסויימת שאם היא פועלת טוב בארץ מסויימת – היא תפעל טוב גם אצלנו.

חיים רמון: מרחוק הכל נראה טוב אבל אני מציע - - -

אברהם בורג: אני מבין שאתה בעד העיקרון אבל נגד כל הפרטים.

חיים רמון: למרות שיושב ראש הכנסת רוצה לצאת מכאן עם כל תאוותו בידו אני הולך לקראתו ומציע לו הרבה יותר ממחצית מתאוותו בידו.

חיים רמון: אני מציע את ההצעה שלי לתקופת ניסיון עד סוף מושב הקיץ, 31 ביולי.

חיים רמון: עד אז ראש הממשלה יופיע בכנסת במשך חמישה חודשים, אגב, זה שיפור להצעתי – שלוש פעמים.

חיים רמון: יחד אתו יופיעו שבעה שרים, זאת אומרת שהממשלה תחולק לשלוש קבוצות וראש הממשלה יופיע כל פעם עם קבוצה אחרת של שרים.

חיים רמון: אני מציע שהשאילתות יימסרו לראש הממשלה ולשרים 48 שעות מראש.

חיים רמון: אני גם מציע ששני שליש שלהם יימסר מראש ושליש לא יימסר מראש.

חיים רמון: באשר לשאלה מה אם ראש הממשלה או שר לא יתייצבו בפני הכנסת, אני מציע שעל כך יתקיים דיון אחר שיושב ראש ועדת הכנסת כבר דיבר עליו, ואז תיקבענה סנקציות כאלה ואחרות לגבי אי הופעה בוועדות או במליאה.

חיים רמון: הלכתי כברת דרך ארוכה מאד לקראת הצעתו של יושב ראש הכנסת שכן אני סבור שמן הראוי להתחיל נושא מהסוג הזה ללא מחלוקת בין הממשלה לבין הכנסת, בעיקר כשאני באתי לכאן עם עמדות הרבה יותר קיצוניות והתכופפתי בפני כבודה ומעמדה של הכנסת.

חיים רמון: תודה רבה.

סאלח טריף: תודה לך.

סאלח טריף: אני מבקש מכל מי שיקבל את רשות הדיבור להתייחס להצעתו של השר חיים רמון.

סאלח טריף: רשות הדיבור, ראשון, לחבר הכנסת רחבעם זאבי.

רחבעם זאבי: 1 - אני מברך על ההצעה דווקה בתקופת הבחירה הישירה לראשות הממשלה.

רחבעם זאבי: אני לא ותיק כמו השר רמון אבל ראיתי שלוש וחצי כנסות שבתוכן שתיים היו בבחירה בשיטה הישנה ואחת ורבע בבחירה הישירה ואני יכול בהחלט לקבוע, עם סימן קריאה, כי מעמדה של הכנסת כרשות מפקחת על הממשלה הזאת, המבצעת, הלכה ונחלשה מאז הכנסת השלוש עשרה, בצורה חמורה ביותר.

רחבעם זאבי: לכן אני מברך על היוזמה כפי שזאת הוצגה בפנינו.

רחבעם זאבי: 2 – אני מציע שיהיה יום קבוע ושעה קבועה - - -

חיים רמון: מקובל עליי.

רחבעם זאבי: המוסד של שאילתות מהירות יכול לעורר עניין בציבור לכן יום קבוע ושעה קבועה ליישומו חשובים.

רחבעם זאבי: 3 – מה דינו של שר שלא מתייצב - - -

סאלח טריף: בשבוע הבא נדון על כך.

רחבעם זאבי: 4 – אני מציע לא להגיש לשרים את השאלות מראש, גם לא ללכת על פי נוסחת הפשרה שהציע השר רמון שכן מצופה על ידינו ועל ידי הציבור ששר שאמון על תיק, שמשקיע בזה את זמנו, בגלל זה הוא גם קיבל את המשרה הרמה, - יתמצא ברמה העקרונית בכל הנושאים שישאלו אותו.

רחבעם זאבי: יכול להיות שישאלו אותו על פנימייה מסויימת או כמו שהזכירו במהלך הישיבה הזאת – על מוסד מסויים בנתיבות – הוא יידע לענות, ואם פעם הוא לא יוכל לענות ויגיד: תוך יומיים משרדי יעביר את התשובה, זה יהיה מקובל גם על הציבור וגם על חברי הכנסת.

רחבעם זאבי: אבל לא יכול להיות שמוסד השאילתות המהירות יהיה מעין הצגה שיש לה תמליל מוכן מראש.

רחבעם זאבי: השרים לא יכולים להיות מופתעים מהשאלות של חברי הכנסת שכן זאת מהות עבודתם, זה הנושא שבו הם בקיאים.

רחבעם זאבי: 5 - אני דוחה את ההצעה של השר רמון לגבי ראש הממשלה מכל וכל שכן ראש הממשלה הוא ראש הממשלה, והוא לא מישהו שבא לבקר אותנו מנסיעות בחוץ לארץ פעם בשלושה חודשים.

רחבעם זאבי: אנחנו רוצים לראות אותו כאן לפחות פעם בחודש ואני חוזר באזניכם כמו קאטו הזקן על הטענה ששר הביטחון ודאי וודאי צריך להופיע בפני הכנסת פעם בחודש.

רחבעם זאבי: ראש הממשלה חייב להיות פה פעם בחודש לשעה והתיאור הדרמטי שהוא נמצא כאן הרבה יותר משעה הוא פשוט לא אמת.

רחבעם זאבי: זה שהוא יושב על כיסאו ומחכה להצבעה שבה תלוי קיומה של ממשלתו - זה לא תרם לכנסת כהוא זה.

רחבעם זאבי: 6 - אני מציע שנתחיל את הניסיון לא בשלוש קבוצות של שבעה שרים כל פעם אלא שכל הממשלה תופיע בפני הכנסת ואם נראה שהעניין לא עובד – נכניס תיקון בהצעה.

רחבעם זאבי: אבל נתחיל את הנושא ברוח ההצעה שהממשלה כולה מתייצבת בפני הכנסת והדוגמה של הפרלמנט הבריטי היא דוגמה יפה.

רחבעם זאבי: אנחנו לומדים הרבה דברים ממה שקורה בארצות אחרות ויכולים ליישם את הדברים האלה.

רחבעם זאבי: 7 - אני לא בטוח ששעה אחת תספיק למוסד השאילתות המהירות אבל הניסיון ילמד אותנו.

רחבעם זאבי: תודה.

סאלח טריף: תודה.

סאלח טריף: רשות הדיבור לחבר הכנסת ויצמן שירי.

ויצמן שירי: אני מברך על החידושים וההמצאות של יושב ראש הכנסת ושל יושב ראש ועדת הכנסת.

ויצמן שירי: ראינו זאת כבר בחודש האחרון עם נאומים בני דקה ואכן הנוכחות במליאה היתה בלי שום פרופורציה למצב שהיה בה קודם לכן.

ויצמן שירי: צריך לחדש דברים ולא לקבל כמובן מאליו את מה שהתאים לכנסת לפני 20 ו-30 שנה.

ויצמן שירי: היום, בעידן הרייטינג, עם כל מה שמשתנה, הציבור שופט את חברי הכנסת על העשייה שלהם והוא גם צופה בהם באמצעות המרקע.

ויצמן שירי: באשר להצעת השר – הגשתי הסתייגות אבל כדי להיות יותר ממוקד אני אוסיף שאני סבור שצריך להגביל את העניין ל-10 דקות אחרת ייווצר מצב שהשרים - - -

חיים רמון: אני ביקשתי 2-3 דקות.

ויצמן שירי: אפשר לדבר על 20 דקות לכל שבעת השרים.

ויצמן שירי: מכל מקום בדקה אי אפשר להשיב תשובה רצינית לשאלה ומי שרוצה לעשות זאת פירושו של דבר שהוא רוצה רק לשאול שאלה מבלי שהוא רוצה לשמוע את התשובה מראש.

ויצמן שירי: זה גם לא יהיה רציני; אנשים יעדיפו להגיש שאילתות בדרך הרגילה ולא במוסד שנקרא: שאילתות מהירות, כי הם לא ירצו לקבל תשובה בת דקה.

ויצמן שירי: אנחנו גם מכירים את הבית ויודעים שתוך כדי תשובה בת דקה יהיו גם קריאות ביניים.

ויצמן שירי: אני בעד זה שלא כל הממשלה תגיע לכנסת בזמן שידונו על שאילתות מהירות אלא רק שליש של שרי הממשלה יבואו לכנסת, ועד סוף מושב הקיץ נבדוק איך העניין הזה עובד.

סאלח טריף: האם אתה מקבל את ההצעות של השר חיים רמון?

ויצמן שירי: באופן כללי כן, אבל צריך לעבוד עדיין על זמן התשובה של השרים לשאילתות.

סאלח טריף: תודה.

סאלח טריף: רשות הדיבור לחבר הכנסת יאיר פרץ.

יאיר פרץ: אדוני היושב ראש, אני מבקש להתייחס להופעת ראש הממשלה בכנסת בזמן הפעלת המוסד שאנחנו מדברים עליו שכן ראש הממשלה חייב להופיע בפני הכנסת לפחות פעם בחודש.

יאיר פרץ: אני מציע שהוא יגיע לכאן פעם בחודש, ייתן סקירה על כל מה שיבחר במשך רבע שעה, בעיקר בנושאים ביטחוניים - - -

סאלח טריף: זה לא הנושא שאנחנו דנים עליו.

יאיר פרץ: זאת הצעתי; אני מציע הצעה.

יאיר פרץ: אני רוצה שראש הממשלה יגיע לכאן ויתן סקירה בנושאים ביטחוניים או בנושאים כלכליים או בנושאים חברתיים, במשך רבע שעה.

יאיר פרץ: במשך 45 הדקות הנותרות חברי הכנסת ישאלו אותו שאלות באותו נושא ספציפי שעליו הוא דיבר וכך נהנה מכל העולמות; גם נקבל דיווח על מה שקורה באותו נושא וגם נוכל לשאול שאלות.

סאלח טריף: תודה.

סאלח טריף: רשות הדיבור לחבר הכנסת דהאמשה.

עבד-אלמאלכ דהאמשה: אני לא רוצה לחזור על הדברים שכבר הושמעו אבל נראה לי שפעם בחודש אם ראש הממשלה יופיע בפני הכנסת זה דבר סביר בהחלט.

עבד-אלמאלכ דהאמשה: קיימת עוד אפשרות; במקום ששלוש פעמים יבואו לכנסת שבעה שרים כל פעם, אם ראש הממשלה יבוא עם שלושה שרים – כבר קיבלנו עוד קבוצה.

עבד-אלמאלכ דהאמשה: תהיה אצלנו קבוצה של שרים, ששה או שבעה שרים כל פעם באותו יום, באותה שעה, והם יענו על שאלות חברי הכנסת.

עבד-אלמאלכ דהאמשה: ראש הממשלה יבוא עם שלושה שרים פעם בארבעה שבועות, וכך העסק יושלם.

סאלח טריף: תודה.

סאלח טריף: רשות הדיבור לחברת הכנסת נעמי חזן.

נעמי חזן: לפי דעתי הרעיון שמוצע לנו מעניין אבל הוא לא פותר את הבעיות שהוצגו לא על ידי יושב ראש הכנסת ולא על ידי חברים אחרים.

נעמי חזן: הבעיה, היום, היא שהממשלה שהיא פורמלית וגם קונסטיטוציונית כפופה לכנסת, בעצם מזלזלת בכנסת.

נעמי חזן: היא לא עונה על שאילתות - - -

חיים רמון: אני מוחה על כך.

חיים רמון: הממשלה איננה מזלזלת בכנסת.

נעמי חזן: אני אתן מספר דוגמאות קונקרטיות כדי לסבר את האוזן - - -

חיים רמון: אני יכול לתת, לעומת זאת, מספר דוגמאות של חברי כנסת שמזלזלים בממשלה ובכל זאת אני לא עושה זאת.

חיים רמון: גם אם יש דוגמה פה ושם, באופן עקרוני הממשלה לא מזלזלת בכנסת.

נעמי חזן: קיימת בעיה שהנוכחות של הממשלה וההתייחסות שלה לכנסת ולחברי הכנסת היא לא כפי שהיינו רוצים שהיא תהיה.

נעמי חזן: אבל הפיתרון שניתן כאן, לדעתי, איננו פיתרון ואני אסביר מדוע; המטרה של מוסד השאילתות היא לקבל תשובות על שאלות שאי אפשר להשיג בצורה אחרת.

נעמי חזן: נכון שהמוסד לא נוהל טוב בשנים האחרונות אבל יש פיתרונות למצב הזה.

נעמי חזן: שעת שאילתות לחברי הממשלה לא תניב אף תשובה או תניב מעט מאד תשובות לשאלות שניתנות לשאלות רציניות.

נעמי חזן: אותו דבר לגבי נאומים בני דקה.

נעמי חזן: זה מוסד מצויין אבל תסתכלו מה קורה?

נעמי חזן: זה מרוקן מתוכן הצעות דחופות לסדר של ימי רביעי וכתוצאה מכך כל נושא חשוב – כבר הוזכר ביום שלישי.

נעמי חזן: לכן מי שטרחו והכינו חומר עבור הצעות דחופות שאושרו – אלה עולים במליאה ריקה כיוון שמישהו כבר לקח את הנושא - - -

סאלח טריף: לא בגלל זה; גם קודם המליאה היתה ריקה.

אברהם בורג: כל הזמן המליאה ריקה.

נעמי חזן: מה יותר חשוב?

נעמי חזן: הצעות לסדר, או נאום בן דקה?

נעמי חזן: אני לא אומרת לא לקיים נאומים בני דקה אבל צריך להגביל אותם כדי שהם לא יהיו בנושאים שאושרו להצעות דחופות לסדר.

נעמי חזן: אותו דבר לגבי מוסד השאילתות המהירות, אחרת שאילתה רצינית לא תקבל מענה.

נעמי חזן: אני לא נגד חלק מהרעיונות של מוסד השאילתה המהירה ואני מבקשת להציע שתי הצעות קונקרטיות שהן לא בכיוון של ניסוי.

נעמי חזן: 1 – אם הבעיה היא ראש הממשלה שאיננו מתייצב בפני הכנסת ולעניות דעתי זה חלק מהבעיה, אנחנו צריכים לשנות את חוק יסוד: הממשלה, ולחייב אותו לבוא לכנסת.

סאלח טריף: בשבוע הבא נקיים על כך ישיבה.

נעמי חזן: מדובר על חקיקת יסוד ולא על התקנון.

נעמי חזן: 2 – למה הרגנו דווקה מוסד מעניין שהתחלנו לעבוד אתו, של שעת שאילתות לשרים ספציפיים בנושאים מוגדרים - - -

חיים רמון: מדובר על גם וגם.

אברהם בורג: זה לא שייך; גם זה וגם זה.

סאלח טריף: תודה.

סאלח טריף: רשות הדיבור לחבר הכנסת מוחמד ברכה.

מוחמד ברכה: בנוסף לרעיון של ריענון המליאה והוספת רלוונטיות אני סבור שיש מקום נוסף בהצעה או מתן חשיבות לה אם נוסיף את עניין מרכזיות הכנסת וכפיפות הממשלה לכנסת.

מוחמד ברכה: זה דבר שצריך להיראות בעיני הציבור וזה חשוב במיוחד בעידן הבחירה הישירה ועידן המשאלים המתפתח בארץ.

מוחמד ברכה: כאמור, צריך להשקיע עוד הרבה מחשבה על מנת להדגיש את מרכזיות הכנסת ואת כפיפות הממשלה לכנסת.

מוחמד ברכה: חברת הכנסת חזן העלתה מספר הצעות שאני סבור שמן הראוי לבחון אותן על פי הניסיון ואני לא חושב שצריך לסרס אותן.

מוחמד ברכה: לפי דעתי צריך לעבוד על הניסיון כפי שסיכמנו אותו, עד סוף חודש יולי, ולבדוק איך העניין פועל.

מוחמד ברכה: אני סבור שצריך להדגיש את הצורך שהממשלה תופיע בפני הכנסת ומול העם כולו אבל לא להפוך את העניין הזה להלצה או לקירקס במובן זה שעל ידי השאלות אנחנו כאילו מזמינים מראש תשובה לא רצינית מהממשלה.

מוחמד ברכה: אם העניין יועלה בלי התראה לשרים, ומתן תשובה תוך דקה, אנחנו כופים על עצמנו או מזמינים מהממשלה תשובה לא רצינית.

מוחמד ברכה: את כל מה שקשור לקשיחות הופעת הממשלה בפני הכנסת צריך לחזק ובכל מה שקשור לגמישות, - צריך לאפשר לממשלה לעשות כן על מנת שהיא תיתן תשובות רציניות על השאלות.

מוחמד ברכה: אל לנו להפוך את מוסד השאילתה המהירה למופע של קנטרנות, אלא לתת לשרים גם התראה וגם לתת להם מרווח זמן כדי שהם יתנו לנו תשובה רצינית, אחרת אין טעם לכל העניין הזה.

סאלח טריף: תודה.

סאלח טריף: רשות הדיבור לחברת הכנסת זהבה גלאון.

זהבה גלאון: השר רמון אמר בסיום דבריו שהוא הלך כברת דרך ארוכה כלפי הכנסת - - -

חיים רמון: כלפי כבודה, ריבונותה ומעמדה.

זהבה גלאון: אני דווקה חשבתי שהלכת כברת דרך ארוכה לקראת ראש הממשלה.

זהבה גלאון: בכלל, בכל הדברים מוצג כאילו שראש הממשלה עושה מחווה לכנסת כשהוא מואיל לבוא אליה ומדוע אני אומרת זאת?

זהבה גלאון: כיוון שאני סבורה שאולי צריך להגדיר את אופי השאלות שהשרים יישאלו כיוון שכמובן שאנחנו לא נרצה שישאלו אותם על איזה פנימייה בנתיבות, לכן צריך להגדיר מראש את אופי השאלות כדי שאלה תהיינה יותר אקטואליות, מיידיות ולכן גם אופי התשובות לא יהיה: רשמתי לפניי.

זהבה גלאון: אני לא מקבלת את הסידור של "להקה נודדת" שכן אם רוצים לשדרג את הכנסת או אם רוצים לשדרג את השרים לצורך העניין, מה פירושה של להקה נודדת?

זהבה גלאון: כל פעם ראש הממשלה יופיע בכנסת עם שבעה שרים?

זהבה גלאון: אם אתם רוצים לעשות כאן שואו, אני, אגב, תומכת בחלק הזה של השואו, שיתייצבו כל השרים; לא יזיק להם לשמוע גם את דברי החברים שלהם.

סאלח טריף: תודה.

סאלח טריף: רשות הדיבור לחבר הכנסת אופיר פינס-פז.

למוסד שנקרא: אני מציע שורה של הצעות; 1 - אני מציע שראש הממשלה יגיע לכנסת אחת לחצי שנה כדי לדבר בכנסת.

למוסד שנקרא: ראש הממשלה אף פעם לא הוזמן על פי תקנון הכנסת לדבר והגיע הזמן לעשות זאת כפי שצריך, לא בצרמוניה של זובור אלא בצורה מכובדת ורצינית.

למוסד שנקרא: 2 – אני מציע שראש הממשלה יגיע לכאן לבד, בלי שרים, זאת אם מכבדים אותו.

למוסד שנקרא: אם אתם מכבדים את השרים האחרים – קל וחומר שראש הממשלה צריך להופיע לבד כי הם בכלל לא ישחקו במשחק אם ראש הממשלה ישחק בו.

למוסד שנקרא: 3 – אני מציע שכל השאילתות יישאלו מראש על פי המנגנון של שאילתה בעל פה, אם אנחנו גם רוצים לקבל עליהן תשובות.

למוסד שנקרא: 4 – אני מציע שכל שר יישאל בין שלוש לחמש שאלות, וכמובן שתשובת ראש הממשלה והשר לא תוגבל לדקה.

סאלח טריף: תודה.

סאלח טריף: אני רוצה להביא בפניכם הצעות פשרה.

סאלח טריף: 1 - קודם כל אני מבקש להבהיר שאנחנו מדברים על ימים קבועים מראש וידועים מראש.

חיים רמון: מוסכם עליי.

סאלח טריף: 2 – אנחנו מדברים על הצעת פשרה לפיה שני שליש מהשאילתות, בעיקר שאילתות שלגבי הצורך להשיב עליהן תשובות, צריך להמציא נתונים, - יועברו מראש לשרים.

חיים רמון: צריך להדגיש בהקשר הזה של הדברים כי מדובר על ניסיון עד סוף מושב הקיץ.

סאלח טריף: הצעת השר רמון שאני חוזר עליה מדברת על שני שליש שאילתות שיועברו מראש, 48 שעות קודם לכן, לשרים, ומדובר, בעיקר, על שאילתות שהתשובות עליהן צריכות להכיל נתונים.

סאלח טריף: על שליש מהשאילתות השרים יענו במקום.

סאלח טריף: שבעה שרים על פי הצעת השר רמון יופיעו בכנסת כל פעם.

סאלח טריף: במקום תשובה בת דקה על השאילתות אני מציע תשובה של שתי דקות, לשרים.

סאלח טריף: זה, בהחלט, מכובד.

סאלח טריף: פי שניים מהזמן שיינתן לחבר הכנסת השואל.

סאלח טריף: בקשר להופעת ראש הממשלה בכנסת, ההצעה שלי מדברת על פי מה שגם השר רמון ויושב ראש הכנסת אמרו, שבמשך חמישה חודשים שנותרו לנו עד סוף מושב הקיץ, ראש הממשלה יופיע בכנסת שלוש פעמים, זאת אומרת פעם בחודש וחצי.

סאלח טריף: בשבוע הבא ועדת הכנסת תדון בעניין הסנקציות והופעת שרים בוועדות, בישיבה מיוחדת שהיא תקיים.

סאלח טריף: רשות הדיבור לשר יוסי ביילין.

יוסי ביילין: קודם כל ברצוני לציין כי חזקה עליי השעה שהשר רמון מציע אבל מניסיוני הקצר אני מבקש לציין שלפני חמש שנים נסעתי לקנדה והשתתפתי ביום שני בשעה המסויימת של המוסד הזה בפרלמנט הקנדי.

יוסי ביילין: קודם לכן אמרו לי שמדובר על משהו יוצא מן הכלל שאין דומה לו בשום מקום אחר בעולם.

יוסי ביילין: ישבתי ביציע הקהל, שמעתי את אותה שעה, ראיתי מה שקורה שם ואני רוצה לומר לכם שעם ההבנה המוגבלת שלי במערכת הקנדית - זה דבר מאד מאד לא רציני.

יוסי ביילין: השאלות היו ספציפיות, כל השרים ענו עליהן תשובה: נבדוק, וכך השעה נגמרה.

יוסי ביילין: אגב, לזכותם יאמר כי כל השרים היו נוכחים, כולל ראש הממשלה.

יוסי ביילין: אחרי שאותה שעה הסתיימה ישבתי עם שר מסויים ושאלתי אותו: מה הדבר הזה?

יוסי ביילין: אז הוא ענה לי: לא נוגעים בזה כי אין דבר טוב מזה לממשלה.

יוסי ביילין: אנחנו עונים על שאילתות בצורה קצרה, אין שום ציפייה מאתנו לתשובות רציניות במוסד כזה, זה סותם לאופוזיציה את הפה וכדאי לכל ממשלה לאמץ את המוסד הזה, לכן אם אתם שואלים אותי – אני בעד ההצעה המקורית של יושב ראש הכנסת.

סאלח טריף: תודה.

חיים רמון: לא צריך להרחיק לנסוע עד לונדון שכן אפשר לראות ישיבה כזאת בטלוויזיה בשידור חי ואכן רואים שבשעת שאלות שאגב לא כל הממשלה מתייצבת אליה, היא עימות לפי מיטב המסורת הפרלמנטרית הבריטית, בין ראש הממשלה לראש האופוזיציה.

חיים רמון: זה מה שקורה שם.

חיים רמון: אין תשובות לאף שאלה ובכלל, העניין הזה מתחיל בשאלה: אדוני ראש הממשלה, מה מופיע בסדר יומך בשעה שתיים אחר הצהריים?

חיים רמון: אז ראש הממשלה עונה, מתחיל ניגוח, ומוסד כזה בכלל לא מודל למה שיושב ראש הכנסת התכוון אליו כיוון שהוא לא התכוון לדבר כזה.

חיים רמון: אבל לבי לא גס בשום ניסיון שמטרתו לרענן או לחדש את עבודת הכנסת.

חיים רמון: לי יש השקפה שכל פעם שהממשלה באה לכנסת – יש לה ייתרון בעצם המבנה של הכנסת לכן אני לא נבהל מההצעה.

חיים רמון: אני מבקש לומר לחבר הכנסת אופיר פינס-פז שלא טוב שראש הממשלה יופיע לבד כי גם לו תהיינה מספר שאלות מוגבלות; לא יפנו אליו את כל השאלות.

חיים רמון: יפנו אליו שלוש ארבע שאלות לכן אני סבור שהוא יופיע אבל הוא לא ימלא את כל השעה של מוסד השאילתות המהירות כיוון שהוא יופיע רק לשלוש ארבע שאלות זאת אומרת שהוא יופיע עשר דקות ובזה נגמר העניין.

חיים רמון: אם אתם רוצים את נוכחות ראש הממשלה בכנסת, אני לא מתנגד, אבל אני מציע, כניסיון, לעבוד על פי מה שיושב ראש ועדת הכנסת מציע.

חיים רמון: מדובר על שלוש פעמים של הופעתו של ראש הממשלה בכנסת עד סוף כנס הקיץ של הכנסת, זה אומר שעד אז יש ארבעה חמישה חודשים, עד אז הוא יופיע פעם בחודש וחצי ואנחנו נראה איך העניין הזה עובד.

חיים רמון: זה לא צריך להיות קירקס או כלי ניגוח.

חיים רמון: אם שני שליש של השאלות יועברו מראש לשרים הדבר הזה יקטין את פוטנציאל הניגוח ואפשר יהיה לתת עליהן תשובות בצורה מסודרת.

חיים רמון: אני מציע שהתשובה של השרים תינתן בין שתיים לשלוש דקות, וקבוצות השרים תכלולנה שבעה מהם.

חיים רמון: אגב, אם הפרלמנט הבריטי עומד לנגד עינינו צריך לציין ששם יש 100 שרים בכל מיני רמות.

חיים רמון: אני פונה אל חברי הכנסת כדי להדגיש שמה שאני מציע זאת פשרה הוגנת בין תפישת הממשלה כפי שחבר הכנסת אופיר פינס-פז הביע אותה ואם הייתי צעיר בעשר שנים כי אז עמדתי היתה כמו זאת שלו.

חיים רמון: אבל מטבע הדברים הוא שהשנים עושות אותי מתון יותר - - -

אופיר פינס-פז: לא אמרתי שהרעיון איננו רציני אלא אמרתי שאני סבור שהעניין, בגדול, נכון - - -

חיים רמון: לי היה חוש מידה כמו זה שיש לחבר הכנסת פינס-פז לפני עשר שנים אבל היום נעשיתי יותר רך ולכן אני מציע שנעשה את הדברים בהסכמה.

סאלח טריף: תודה.

סאלח טריף: רשות הדיבור ליושב ראש הכנסת.

אברהם בורג: ברצוני לומר מספר דברים; ראשית, התרשמתי מאד מנכונות היתר של ראש הממשלה לפקוד את הכנסת ולהיות נוכח בה ושמתי לב שהשר רמון ריסן אותו ואפילו יושב ראש הקואליציה ממש לא רוצה בהקשר הזה שהוא יופיע יותר מדי בפני הכנסת.

אברהם בורג: אני מעריך את זה מאד אבל נראה לי שאם מסתכלים לגופו של עניין - - -

חיים רמון: כיוון שנושא השאילתות עלה וגם זה שהממשלה איננה משיבה עליהן, אני מבקש לקבל את כל הנתונים כדי לבדוק אותם ואני אפנה לשרים שכן קיימת לגביהם חובה ואני אבקש מהם לכבד את הכנסת.

אברהם בורג: יש בעיה מרכזית אם לראש הממשלה אין את הרצון הבסיסי להיות נוכח הרבה בכנסת - -

חיים רמון: יש לו רצון בסיסי אלא שזמנו לא בידו.

אברהם בורג: אני לא קונה את זה שלראש ממשלה מכל סיעה שלא תהיה אין 12 שעות בשנה כדי להשקיע במליאה.

אברהם בורג: אני לא קונה את זה.

חיים רמון: הוא מופיע יותר מ-12 שעות בכנסת.

אברהם בורג: הוא צריך לשבת שעה במליאה ולהקשיב.

אברהם בורג: מה קרה?

אברהם בורג: הוא צריך לדעת מה קורה עם חברי הממשלה שלו.

אברהם בורג: במצב כזה שכל כך הרבה יורדת היכולת המוניטורית של הכנסת על הממשלה, לא מסוגלים לעשות כדבר הזה?

אברהם בורג: אינני מבין זאת.

אברהם בורג: אני רואה את העמדה הזאת כניסיון להתחמק מהכנסת כי כל אחד מבין שראש ממשלה יכול להופיע בפני הכנסת פעם בכל חודש.

אברהם בורג: זה לא נורא.

אברהם בורג: הפשרה היא פשרה כי צריך לצאת מכאן בשלום.

אברהם בורג: לגופו של עניין זה, פשוט, לא ראוי.

אברהם בורג: נקודה שנייה; הניסיון יהיה עד סוף כנס הקיץ של הכנסת אבל נחזור לדון ביישום הסופי של ההצעה – בהצעה המקורית - - -

חיים רמון: נפיק לקחים.

אברהם בורג: האנלוגיה בעולם נחשבת לבעייתית.

אברהם בורג: אני הייתי בישיבות אחרות של הפרלמנט הקנדי, אדוני השר, וראיתי שם דברים מעניינים מאד בשעה הזאת.

אברהם בורג: האנלוגיה לעולם איננה חשובה; מה שחשוב הוא האם הכלי הזה יכול להתאים לנו או לא להתאים לנו?

אברהם בורג: לקחנו רעיון יפה מהעולם, הבאנו אותו לכאן ונראה איך הוא עובד.

אברהם בורג: בהקשר הזה של הדברים אני מציע כהצעה, אני לא אנסה לכפות את דעתי, אבל ברגע שיושב ראש ועדת הכנסת הציע הצעת סיכום, אני רוצה להציע הצעה נוספת; אתם מבקשים את נוכחות ראש הממשלה בכנסת שלוש פעמים בחמישה חודשים ואני שואל האם אפשרי, בהתאם לנסיבות שיתעוררו ואשר אינני יודע, כרגע, מה הן, האם אפשר לשמור לכנסת זכות לעוד פעם אחת במשך החמישה חודשים הללו, להזמין אליה את ראש הממשלה?

סאלח טריף: רשות הדיבור לגב' סיגל קוגוט.

סיגל קוגוט: ברצוני להעיר הערה משפטית; כדי להזמין בכפייה את ראש הממשלה לכנסת, חוק יסוד: הממשלה, קובע שלא יותר מפעם בחודש רשאים 40 חברי כנסת לכפות על ראש הממשלה לבוא לכנסת.

סיגל קוגוט: לגבי שרים יש גם הוראה בחוק היסוד, והיא באה כדי להסדיר את האיזון בין הכנסת לבין הממשלה כאשר מדובר על כפייה ולכן אם מקבלים את הכל בהסכמה והכל מנוסח בשיתוף פעולה, אז אפשר להסכים שהבעיה תיפתר אבל אם העניין הזה ינוסח בלשון של כפייה – תהיה בעיה - - -

חיים רמון: כאן מדובר על הסכם בין הממשלה לבין הכנסת עד סוף מושב הקיץ.

סאלח טריף: בשבוע הבא נקיים דיון בקשר לסנקציות.

סאלח טריף: רשות הדיבור ליועץ המשפטי של הוועדה, מר צבי ענבר.

צבי ענבר: 1 - אני מסכים עם מה שאמרה גב' סיגל קוגוט; 2 - בקשר לדברי יושב ראש הכנסת בעניין זלזול השרים בכנסת, אני מבקש להזכיר לכנסת שיש בסמכותה אפשרות להעביר שר מכהונתו אם היא סבורה שהוא מזלזל בכנסת.

צבי ענבר: את זה כל חבר כנסת יכול ליזום.

אברהם בורג: אני שמח על תמימותו המקצועית של היועץ המשפטי של ועדת הכנסת.

צבי ענבר: 3 – בעניין טענתה של חברת הכנסת חזן שהמוסד של שאילתות מהירות מייתר את מוסד ההצעות הדחופות אני מבקש לציין שאכן מוסד ההצעות הדחופות מן הראוי לו שיעבור מן העולם בהקדם.

צבי ענבר: צריך לעבור להצעות רגילות לסדר היום.

מוחמד ברכה: אם הולכים לכיוון של שתיים שלוש דקות לשר כי אז אני סבור שצריך להגדיל את משך הזמן של מוסד השאילתות המהירות משעה לשעה וחצי.

רחבעם זאבי: אינני מסכים.

סאלח טריף: אני קורא את ההצעה ואתה תוכל להצביע בעד או נגד.

סאלח טריף: שבעה שרים יופיע בפני הכנסת כל פעם; תשובת השר או תשובת ראש הממשלה על שאילתה תהיה בין שתיים לשלוש דקות; הופעת ראש הממשלה תהיה אחת לחודש וחצי בתקופת הניסיון.

סאלח טריף: אלה הנקודות העיקריות שהסכמנו עליהן ואני אעמיד אותן להצבעה.

רחבעם זאבי: אתה לא יכול להצביע על הכל ביחד.

סאלח טריף: אם יש לך הערות - - -

רחבעם זאבי: תסלח לי - - -

אברהם בורג: אפשר להצביע בעד או נגד ההצעה.

רחבעם זאבי: לא; יש סעיפי משנה.

צבי ענבר: צריך להדגיש בהצבעה שמדובר על החלטה לתקופת ניסיון.

סאלח טריף: אני מעמיד להצבעה את אישור ההצעה.

סאלח טריף: ההצעה אושרה.

סאלח טריף: תודה.

רחבעם זאבי: יש לי הסתייגויות; אולי הן תתקבלנה?

רחבעם זאבי: א' – לא מעבירים לשרים את השאלות מראש; ב' – ראש הממשלה יהיה בכנסת כל חודש ולא שלוש פעמים במושב כנסת.

סאלח טריף: אני מעמיד להצבעה את הסתייגותו הראשונה של חבר הכנסת רחבעם זאבי.

סאלח טריף: ההסתייגות הראשונה של חבר הכנסת ר' זאבי לא התקבלה.

סאלח טריף: אני מעמיד להצבעה את הסתייגותו השנייה של חבר הכנסת ר' זאבי.

סאלח טריף: הסתייגותו השנייה של חבר הכנסת ר' זאבי לא התקבלה.